Хъыбар пэжыр цIыхухэм псынщIэу яIэрыхьэн хуейщ
Абы и лъэныкъуэкIэ зэфIэгъэкIыпхъэхэм щытепсэлъыхьащ Къэбэрдей-Балъкъэрым и къэрал властым и органхэм я пресс-секретархэм я зэIущIэу КъБР-м и Iэтащхьэмрэ Правительствэмрэ я пресс-IуэхущIапIэм къызэригъэпэщар.
ЗэIущIэм хэтщ Щокъарэ Залинэрэ Къумахуэ Мухьэдинрэ. Иджыпсту КъБР-м лэжьыгъэ куэд щокIуэкI, зэхъуэкIыныгъэ хъарзынэхэр щыIэщ, уеблэмэ республикэр унэтIыныгъэ щхьэхуэхэмкIэ фIыкIэ къэралым къыщыхощ. Ауэ а псори республикэм къыщыдэкI газетхэм еджэхэмрэ телевиденэм еплъхэмрэ я деж щынэмыс урохьэлIэ. «Фэращ зэлъытар къэрал властым и органхэм я лэжьэкIэм цIыхухэр и зэманым щыгъуазэ щIыныр», — къыхигъэщащ а зэIущIэм къыщыщыпсалъэм КъБР-м и Iэтащхьэм и пресс-секретарь Щокъарэ Залинэ. Апхуэдэу абы къигъэлъэгъуащ цIыхухэм хъыбарегъащIэ IуэхущIапIэхэм я лэжьэкIэр къазэрыщыхъур зэгъэщIэн, абы папщIэ социологие къэпщытэныгъэхэр егъэкIуэкIын, ведомствэхэм я унафэщIхэр Iуэхум къыхэшэн зэрыхуейр. ФIэкIыпIэ имыIэу гулъытэ хэха хуэщIыпхъэщ КъБР-м и Правительствэм и порталым, властым и дэтхэнэ органми и официальнэ сайтым иралъхьа хъыбархэр щIэх-щIэхыурэ къэгъэщIэрэщIэжыным. «Iуэху нэхъыщхьэхэм я пэжыпIэм теухуауэ къэгъэпсэлъэн хуейщ абыхэм фIыуэ щыгъуазэ унафэщIхэр. Мис итIанэ цIыхухэм властым хуащI дзыхьми хэхъуэнущ», — и псалъэр щиухым къыхигъэщащ Щокъарэ Залинэ.
КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин пресс-секретархэр къыхуриджащ я лэжьэкIэр зэпымыууэ ирагъэфIэкIуэну икIи цIыхубэ хъыбарегъащIэ IуэхущIапIэхэм зэрапыщIар ягъэбыдэну. «Ди республикэм махуэ къэс щокIуэкI тхыгъэ хъарзынэ зытебухуэ хъуну Iуэху. Ауэ хъыбарыщIэхэм уащыхэплъэкIэ, гу лъыботэ сыт хуэдэ мыхъумыщIагъэри нэхъ къызэрыдрагъэуейр, ди щIыналъэмрэ абы щыпсэу цIыхухэмрэ зэрыщымыту къагъэлъэгъуэну хущIэкъухэр зэрыщыIэр», — жиIащ Къумахуэ Мухьэдин.
Псалъэм къыдэкIуэу жытIэнщи, мыпхуэдэ зэIущIэ нэхъапэкIи ирагъэкIуэкIауэ щытащ. Абы щытепсэлъыхьащ Къэбэрдей-Балъкъэр Республикэм и къэрал властым и органхэмрэ щIыпIэ унафэр зезыгъакIуэ органхэмрэ я пресс-IуэхущIапIэхэм я лэжьэкIэр къызэрызэрагъэпэщам, ахэр цIыхубэ хъыбарегъащIэ IуэхущIапIэхэм зэрапыщIам.
КъБР-м и Iэтащхьэмрэ Правительствэмрэ я пресс-IуэхущIапIэ.
